Inspectorii de la Protecţia Consumatorilor au închis, temporar, restaurantele La Cocoşatu şi La Gil, în urma neregulilor constatate în cadrul controalelor desfăşurate miercuri, informează Autoritatea Naţională pentru Protecţia Consumatorilor, informează Agerpres.

"În momentul în care se remediază problemele pot să deschidă. Asta înseamnă de la o zi la maximum 6 luni. Deci nu înseamnă că o să stea până la şase luni pentru că oamenii au intrat în panică şi au început să îşi facă curat. Dacă ei îşi fac treaba şi într-o zi, ceea ce este puţin probabil, noi le dăm drumul", a declarat pentru AGERPRES Paul Anghel, directorul general al Direcţiei Control şi Supraveghere Piaţă din ANPC.

La Gil autorităţile au descoperit condiţii igienico sanitare necorespunzătoare, produse expirate şi neconforme şi faptul că nu sunt respectate condiţiile de temperatură. De asemenea, tot în cazul acestei unităţi este vorba şi despre practici comerciale înşelătoare.

În cazul acestei unităţi, inspectorii au aplicat o amendă de 55.000 lei.

La Cocosatu, amenda s-a ridicat la 20.000 lei şi s-a dispus oprirea definitivă de la preparare şi consum uman a cantităţii de 52 kilograme de produse diverse.

Editor web: Vlad Mironescu